อัพเดท! RS ทรุดหนักกว่า 12% หลังโบรกฯชี้เสี่ยงขาดทุนพร้อมแนะขาย
RS ทรุดหนักต่อเนื่องกว่า 12% หลังโบรกฯชี้เสี่ยงขาดทุนพร้อมแนะขาย ณ เวลา 11.57 น.อยู่ที่ 11.70 บาท ลบ 1.70 หรือ 12.69% มูลค่าการซื้อขาย 246.91ล้านบาท
3 ก.ค. 2558

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ณ เวลา 11.57 น.อยู่ที่ 11.70 บาท ลบ 1.70 หรือ 12.69% มูลค่าการซื้อขาย 246.91ล้านบาท ขณะที่ดัชนีหุ้นไทยโดยรวมบวก 0.20%
ทั้งนี้ ราคาหุ้นในช่วงเช้าเปิดตลาดที่ 12.80 บาท ณ เวลา 10.07 น.อยู่ที่ 12.60 บาท ลบ 0.80 หรือ 5.97% มูลค่าการซื้อขาย 34.91 ล้านบาท โดยวอลุ่มยังไม่มากนักในช่วงเช้า ขณะที่ด้วยวอลุ่มเริ่มเข้ามาหนาแน่นในช่วงเที่ยงของวันนี้
บล.ธนชาต  ระบุในบทวิเคราะห์ (3 ก.ค.) ว่า จากการพูดคุยกับผู้บริหาร RS ในช่วงต้นสัปดาห์นี้ เม็ดเงินโฆษณาในช่วงไตรมาส 2/15 อ่อนแอกว่าที่คาด และเราคาดว่าไตรมาส 2/15 บริษัทฯ จะมีผลขาดทุนอีกครั้งราว 25 ลบ. เทียบกับไตรมาส 1/15 ที่ขาดทุน 42 ลบ. แม้ว่าเรตติ้งทีวีดิจิตอลยังคงอยู่อันดับ 4 แต่เศรษฐกิจที่อ่อนแอได้ทำให้อัตราการใช้เวลาโฆษณายังคงอยู่ในระดับต่ำที่ 45% ในไตรมาส 2/15  และรายได้ที่เพิ่มขึ้นไม่สามารถชดเชยค่าใช้จ่ายที่เพิ่มขึ้นได้หมด
ฝ่านวิเคราะห์มีการปรับลดประมาณการกำไรปี 2015 ลงจาก 511 ลบ. เป็น 94 ลบ. และลดลงอีก 34-42% ในปี 2016-18 รวมถึงได้ปรับลดราคาเป้าหมาย DCF ลงเป็น 11.5 บาท (จาก 17 บาท) แม้ว่าคาดว่าผลประกอบการของ RS จะฟื้นตัว เป็นมีกำไร 531 ลบ. ในปี 2016 จากเม็ดเงินโฆษณาที่คาดว่าจะฟื้นตัว แต่ RS ซื้อขายที่ PE ที่แพงที่ 26 เท่า โดยเฉพาะมีความเสี่ยงจากการแข่งขัน พร้อมคาดค่าโฆษณาไม่น่าจะถูกปรับขึ้นในปี 2015 ดังนั้นจึงปรับลดคำแนะนำเป็น “ขาย”